上阳柳色唤春归, 临渭桃花拂水飞。 总为朝廷巡幸去, 顿教京洛少光辉。 昨从分陕山南口, 驰道依依渐花柳。 入关正投寒食前, 还京遂落清明后。 路上天心重豫游, 御前恩赐特风流。 便幕那能镂鸡子, 行宫善巧帖毛球。 渭桥南渡花如扑, 麦陇青青断人目。 汉家行树直新丰, 秦地骊山抱温谷。 香池春溜水初平, 预欢浴日照京城。 今岁随宜过寒食, 明年陪宴作清明。
梅发柳依依, 黄鹂历乱飞。 当歌怜景色, 对酒惜芳菲。 曲水浮花气, 流风散舞衣。 通宵留暮雨, 上客莫言归。 春来酒味浓, 举酒对春丛。 一酌千忧散, 三杯万事空。 放歌乘美景, 醉舞向东风。 寄语尊前客, 生涯任转蓬。
一番风, 连夜雨。 收拾做春暮。 艳冷香销, 莺燕惨无语。 晓来绿水桥边, 青门陌上, 不忍见、落红无数。 怎分付。 独倚红药栏边, 伤春甚情绪。 若取留春, 欲去去何处。 也知春亦多情, 依依欲住。 子规道、不如归去。
两株烟柳荒城外, 依依暮帆曾驻。 小扇障尘, 轻舆贴岸, 谁料重行吟处。 流光暗度。 怅兰溆春移, 苇汀秋聚。 可奈清愁, 快呼艇子载将去。 中年怀抱易感, 甚风花水叶, 犹似孤旅。 伴鹤幽期, 随莺乐事, 还是情乘意负。 衣尘帽土。 但镜堪羞, 贺囊偏。 待报山灵, 莫教云壑妒。
红楼梦相关
红楼梦人物
红楼梦典籍